Inger Støjberg (V), 2013-04-25:
Det er jo lidt specielt at stå her med det her lovforslag fra beskæftigelsesministeren.
Baggrunden er den kendte, at KL og Danmarks Lærerforening desværre ikke har kunnet finde hinanden i et forlig, og derfor har beskæftigelsesministeren nu truffet det valg at skride til et regeringsindgreb.
I Venstre havde vi jo selvfølgelig helst set, at man kunne have fundet hinanden i en aftale, sådan som det jo er traditionen på det danske arbejdsmarked.
Det lykkedes ikke, og derfor har beskæftigelsesministeren altså nu valgt at skride til handling med et lovindgreb.
Det er et historisk indgreb, ministeren lægger på bordet i dag, da det jo netop ikke har sit udgangspunkt i en mæglingsskitse fra forligsmanden, sådan som det ellers har været traditionen ved tidligere indgreb.
Men det er nu engang den situation, vi står i.
I Venstre støtter vi, at der nu kommer et indgreb, og det gør vi af tre årsager.
For det første glæder vi os over, at børnene nu igen kan komme tilbage i skole.
Nu kan både elever, forældre og lærere glæde sig til at få en normal hverdag igen.
Samtidig med det er det selvfølgelig rigtig godt, at landets 9. klasser nu bliver sikret, at de kan gå til afgangseksamen.
For det andet mener vi i Venstre, at det er vigtigt, at vi nu får ændret lærernes arbejdstid.
Det er nødvendigt, hvis vi skal skabe en god og moderne folkeskole, der ruster vores børn til fremtiden.
Det er jo i øvrigt et synspunkt, som vi har haft i årevis.
For det tredje betyder indgrebet, at vi nu kan komme videre med de forhandlinger på folkeskoleområdet, som har ligget i dvale på grund af den her konflikt.
Regeringen har som bekendt valgt at skrive en modernisering af lærernes arbejdstidsaftale ind i folkeskoleudspillet, hvilket tydeligvis har spillet ind på mulighederne for at gøre fremskridt i både overenskomstforhandlingerne og folkeskoleforhandlingerne.
Det har vi hele tiden i Venstres syntes var en underlig måde at blande tingene sammen på, men med det indgreb, som regeringen lægger frem i dag, skabes der i det mindste større klarhed om, på hvilket grundlag forhandlingerne om folkeskolereformen skal ske.
Det hilser vi faktisk velkommen i Venstre.
Denne konflikt, både de frugtesløse overenskomstforhandlinger, lockouten og nu lovindgrebet, har udfordret forholdet imellem lærere, arbejdsgivere og politikere.
Den vigtigste opgave i den kommende tid bliver derfor også at klinke skårene og sikre, at klasseværelserne igen fyldes med engagerede lærere og motiverede elever.
Folkeskolen står og falder med lærernes dygtighed, engagement og arbejdsglæde, for folkeskolen kan aldrig være bedre end lærerne.
Derfor håber jeg, at vi nu med regeringens lovindgreb, som bliver færdigbehandlet her i løbet af de næste dage, får det gjort på en måde, så alle parter kan komme videre.
Endelig skal jeg sige, at vi i Venstre først blev orienteret om indholdet af beskæftigelsesministerens indgreb for få timer siden.
Derfor kommer vi naturligvis også til at stille en række opklarende spørgsmål i den videre udvalgsbehandling, da vi jo har haft meget kort tid til at sætte os ind i lovforslagets indhold.
Så vi ser frem til en grundig udvalgsbehandling, også selv om det er en lidt særlig en af slagsen, men vi vil i hvert fald fra Venstres side gøre vores til, at vi kommer til bunds i det her på en seriøs og god måde.
Det fortjener et lovforslag som det her.
Vi kan altså støtte, at der kommer et indgreb nu.